Hanne Østergaard Poulsen og studieveninderne fejrede lørdag 50 års jubilæum som færdiguddannede sygeplejersker.

"Vi startede med at lære kemi på skolen, nu er det en anden form for kemi vi har og haft igennem årene og det nyder jeg." Kemi, der er blevet opbygget igennem 50 år. Det var nemlig den 4. marts 1973, at Hanne Østergaard Poulsen og resten af hendes årgang på Thisted Sygeplejeskole blev færdiguddannede sygeplejersker. Lige siden har de holdt kontakten ved lige. - Det betyder rigtig meget, at vi har kunnet holde sammen i alle årene. Vi mødes jævnligt og har også en vandrebog, der går rundt, hvori vi skriver, hvordan det går os, så det er rigtig givende, fortæller Hanne Østergaard Poulsen. Mens de fleste af studiekammeraterne har lagt uniformen på hylden, så er den snart 73-årige thybo stadig en del af sundhedssystemet. Pensionisttilværelsen bliver nemlig krydret med lidt vikarjobs. - Jeg kan selv bestemme, hvor meget jeg vil arbejde, det er jo en frihed. Et par gange om ugen bliver jeg kontaktet og tilbudt vagter på sygehuset og i hjemmeplejen, fortæller Hanne Østergaard Poulsen. Fejr hvad fejres kan Vagter hun glædeligt takker ja til. For de 50 år i branchen har ikke taget modet fra hende. - Jeg har stadig lyst til at arbejde og så er jeg heldig, at jeg stadig har helbredet, energien, kræfterne og modet til det, lyder det fra den erfarne sygeplejerske. Det er noget, hun ikke tager for givet. Ligesom hun heller ikke tager for givet, at hun stadig kan ses med så mange af sine gamle studiekammerater, spise noget kringle og snakke om livet. - Man skal fejre det, der er at fejre. Det er fantastisk vi kan og har friheden til det, fortæller Hanne Østergaard Poulsen. Søg for pokker Når det kommer til sygeplejefaget, har der dog ikke været meget at fejre de senere år. Lønforhold, for få ansatte og nedslidt sundhedspersonale, har ifølge den erfarne sygeplejerske været med til at skabe en ærgerlig fortælling om faget, hun elsker så højt. - Jeg vil gerne være med til at højne faget. Der har været meget kritik, men vi skal tale det op. Det er et fantastisk fag, så jeg vil opfordre unge til at søge ind, også fordi det er en god basisuddannelse, hvis man vil bruge det til noget videre, fortæller Hanne Østergaard Poulsen. Og hvis man skynder sig, så kan man måske nå at blive kollega med den erfarne sygeplejerske. Der er nemlig ikke sat en slutdato på endnu. - Jeg tænker, at så længe de kan og vil bruge mig, har jeg lyst til at fortsætte. Det er klart, der kommer en dag, hvor jeg stopper, men nu må vi se hvad, der skal ske.